P R E D K L A D A C I A    S P R Á V A

Vláda Slovenskej republiky v súlade s uznesením vlády SR č.518/1997 z 8. júla 1997 odsúhlasila „návrh na finančné zabezpečenie základného kapitálu Exportno-importnej banky SR a na financovanie  ďalšej výstavby diaľnic v roku 1997 zo zahraničných zdrojov. To sa uskutočnilo vydaním zmeniek s nulovým kupónom v objeme 70.000.000,00 USD splatných 30.1.1998. Tieto zmenky boli dohodnuté a podpísané dohodou o upisovaní zo dňa 24. 7.1997 medzi Nomura International plc. a Slovenskou republikou zastúpenou Ministerstvom financií SR. 
Vláda Slovenskej republiky  uznesením vlády SR č.729/1997 zo 14. októbra 1997 odsúhlasila  spôsob prefinancovania projektu diaľnic v druhej polovici v roku 1997 s využitím prekleňovacieho financovania v objeme 120 mil. USD.To sa uskutočnilo vydaním zmeniek s nulovým kupónom, ktoré boli splatné 30.1.1998 vo výške 120.000.000,00 USD. Zmenky s nulovým kupónom boli dohodnuté  upisovacou zmluvou a jej dodatkom zo dňa 20.10.1997 medzi Nomura International plc. a Slovenskou republikou zastúpenou Ministerstvom financií SR. Výnos z upísania zmeniek prijal Štátny fond cestného hospodárstva SR priamo na svoj účet. Vzťah medzi MF SR a MDPT SR upravovala zmluva zo dňa 30.12.1997.
 	Z dôvodu nedostatku finančných zdrojov v čase splatnosti zmeniek vláda Slovenskej republiky  uznesením vlády SR č.40/1998 zo dňa 27. januára 1998 odsúhlasila  vydanie ďalších zmeniek s nulovým kupónom vo výške 200.000.000,00 USD, splatných 29.7.1998 na umorenie dvoch predchádzajúcich zmeniek v nominálnej hodnote 197.791.720,00 USD. Výnos emisie bol použitý na umorenie  dvoch predchádzajúcich emisií zmeniek splatných 30.1.1998. 
	Slovenská republika zastúpená Ministerstvom financií SR v súlade s uznesením vlády SR č.321/1998 zo dňa 28.4.1998 vydala zmenky s nulovým kupónom splatné 29.7.1998 vo výške 200.000.000,00 USD, ktoré boli dohodnuté a podpísané Upisovacou zmluvou zo dňa 30.4.1998 medzi Slovenskou republikou , Nomura International plc. a Morgan Guaranty Trust Company of New York. Nominálna hodnota upísaných zmeniek bola 197.767.723,20 USD. Čistý výnos z uvedenej emisie v sume 195.744.600,00 USD, prepočítaný na Sk prijal na svoj účet Štátny fond cestného hospodárstva SR bez uzavretia adekvátneho zmluvného vzťahu s Ministerstvom financií SR.
	Vláda Slovenskej republiky uznesením č. 256/1998 zo dňa 31.3.1998 vyslovila súhlas so spôsobom financovania diaľnic v roku 1998 a prefinancovania štátneho dlhu zo zahraničných zdrojov prostredníctvom Nomura International plc. formou emisie štátnych dlhopisov. Dohoda medzi zmluvnými stranami bola podpísaná 20. mája 1998. Z výnosu vyššie uvedenej emisie štátnych dlhopisov v zahraničí k 28.5.1998 boli predčasne umorené obidve emisie zmeniek splatné 29.7.1998 v celkovej sume 395.559.443,20 USD, z toho za Štátny fond cestného hospodárstva 321.685.716,37 USD. Uvedená suma prepočítaná platným kurzom dňa 29.5.1998 predstavovala 10.989.749.128,34 Sk a bola záväzkom Štátneho fondu cestného hospodárstva SR voči Ministerstvu financií SR.
	Dňa 23.12.1998 sa uzatvorila Zmluva o prevzatí záväzku medzi Štátnym fondom cestného hospodárstva SR,  Ministerstvom dopravy, pôšt a telekomunikácií SR a Ministerstvom financií SR, kde sa dohodol splátkový kalendár splatenia záväzku Štátneho fondu cestného hospodárstva SR na účet Ministerstva financií SR. Ku dňu  31.12.2001 tento záväzok činil 8.789.749.128,34 Sk.
	Podľa Zákona č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov  Štátny fond cestného hospodárstva SR bol ku dňu 1.1.2002 zrušený. 
Podľa §10, ods. 4) zákona č. 553/2001 Z. z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov prešiel záväzok Štátneho fondu cestného hospodárstva SR na Ministerstvo dopravy, pôšt a telekomunikácií SR
Listom zo dňa 12.4.2002 Ministerstvo dopravy, pôšt a telekomunikácií Slovenskej republiky SR požiadalo Ministerstvo financií SR o predloženie návrhu  vláde Slovenskej republiky  o kompenzáciu záväzku Ministerstva dopravy, pôšt a telekomunikácií Slovenskej s použitím štátnych finančných aktív. Na základe tohto listu Ministerstvo financií SR predkladá predmetný návrh uznesenia vlády Slovenskej republiky  na vysporiada záväzku Ministerstva dopravy, pôšt a telekomunikácií SR a pohľadávky Ministerstva financií SR s použitím štátnych finančných aktív SR.